Yaponiya, AQSh Shimoliy Koreya tahdidiga javob berishga tayyor
Shimoliy Koreya orbitaga sun’iy yo’ldosh uchirish arafasida. Bunga javoban Yaponiya harbiy kuchlari shay holatga keltirilgan.
Yaponiya harbiy kuchlari Shimoliy Koreyadan keladigan ehtimoliy hujumning oldini olish uchun shay holatda. Ikkinchi jahon urushidan beri eng jiddiy tayyorlik. Raketa hamlasini qaytaruvchi mudofaa tizimi chegaraga, harbiy kemalarga va hatto markaziy Tokioga o’rnatilgan. Amerikaning Yaponiyadagi harbiy bo’limlari ham jangovar holatga keltirilgan. Bu vahima emas, deydi bosh vazir matbuot kotibi Noriyuki Shikata, Shimoliy Koreyadan har narsani kutsa bo’ladi. “Shimoliy Koreya ballistik raketa uchirishi mumkin degan gapning uchi chiqdimi, tamom, Yaponiya tahdid ostida. Ehtimolning o’zi yetarli. Bu xavfga biz ham, Amerika qo’shinlari ham tayyor turishi tabiiy”, - deydi u. Agar Shimoliy Koreya raketasi o’z yo’lidan o’g’sa va Yaponiya yoki Janubiy Koreyaga kirsa, ikki mamlakat uni urib tushirmoqchi. Bunga javoban Pxenyan yangi tahdidlar bilan chiqdi; qo’shnilarning harakatini urush sifatida talqin qilib, tezkor zarbalar berishini aytib dag’dag’a qildi. “Kimda-kim sun’iy yo’ldosh yo’liga to’g’anoq bo’lsa yoki uning parchalarini yig’ib olishga urinsa, qat’iy va shafqatsiz jazoga giriftor bo’ladi”, - deyiladi Pxenyan bayonotlarida. Agar Shimoliy Koreya raketasi Yaponiya tomon yo’nalsa, bu davlatda aholini ogohlantirish tizimi (J-alert) ishga solinadi. Hukumat matbuot kotibi Shikataning aytishicha, Yaponiya har qanday holatga tayyor turadi. “Avvalo, vahimaga berilmaslik kerak. Ayni paytda hushyor turish darkor”, - deydi u. Qonunchi Ichiro Aisava fikricha, agar kommunist davlat Yaponiyaga daxl qilsa, mamlakat urushga tortilishga majbur bo’ladi. “Lekin hovliqmasdan, bosiqlik bilan qaror qilishimiz kerak”, - deydi parlament a’zosi. Pxenyan raketa uchirish fikridan qaytmasa, Yaponiya BMTda unga qarshi qo’shimcha jazo choralari masalasini ko’taradi.